Úrad vlády SR					                   Na rokovanie vlády SR
Sekcia hospodárskej politiky					       dňa 10.10.2001
								       k číslu 6626/2001
								       k bodu č. 18

S t a n o v i s k o

k „ Návrhu na vyslovenie súhlasu s prevodom vlastníctva majetku štátu v správe Fondu detí a mládeže „
(Nové znenie)

I.

Návrh na prevod majetku vo vlastníctve štátu na iné osoby predkladá predseda Rady Fondu detí a mládeže na základe zákona 189/1993 Z.z. o Fonde detí a mládeže. Požaduje, aby vláda SR podľa zákona 92/1991 Zb. vyslovila súhlas s prevodom vlastníctva majetku štátu  v správe FDM na určené osoby. 
Návrhy prerokovala PEM a vrátila predkladateľovi s pripomienkami na prepracovanie. Pripomienky sa dotýkali: neúplnej a nepresnej identifikácie nehnuteľností, nepreukázania vlastníctva štátu k niektorým nehnuteľnostiam  a  nízkej predajnej ceny, ktorá vo viacerých prípadoch nezodpovedá obvyklým predajným 
cenám nehnuteľností.
V novom znení návrhu boli iba niektoré pripomienky premietnuté, výhrady k predajným cenám zostávajú v platnosti. Opierajú sa o naše zisťovanie obvyklých predajných cien nehnuteľností prostredníctvom oddelení správ majetku obcí a miest v daných lokalitách. Výsledky  zisťovania sú odlišné aj od znaleckých posudkov, ktoré sú spravidla nižšie. 

II.
 
K jednotlivým predávaným nehnuteľnostiam:

a)	predaj budovy s pozemkom vo výmere 620 m² vo Zvolene. Nie je zrejmá výmera úžitkovej plochy domu, cena budovy a cena pozemku nie sú oddelené, predajná cena obidvoch nehnuteľností je nízka v porovnaní s predajnými cenami pozemkov podľa obvyklej ceny v meste Zvolen. Táto cena pre lokalitu Sokolská ulica je 1500 Sk/m², v návrhu uvádzaná cena vrátane budovy prepočítaná na plochu dosahuje iba 967 Sk/m².  Kúpna zmluva nemá určený presný predmet predaja,

b)	návrh na predaj 14 824 m2 pozemku, murovaných budov, chát, dielne, garáže a skladu v rekreačnej oblasti Červený Kameň v katastrálnom obvode Píla pri Častej. Predávané budovy a chaty nie sú dostatočne identifikované ako majetok štátu. Do doby preukázania, že ide o majetok štátu, nemožno vyjadriť súhlas s predajom Znalecký posudok však odhadol cenu na 567,4 tis.Sk.  Navrhovaná cena všetkých nehnuteľností, podľa našich zistení,  nezodpovedá ani obvyklej cene  pozemku, ktorá sa v danej lokalite pohybuje okolo 200 Sk/m², t.j. iba pozemok má hodnotu 2,96 mil.Sk. Spolu s objektami by teda cena mala podstatne prevyšovať   navrhovaných 2,75 mil.Sk. Sk,

c)	predaj pozemku v Štrbe,  výmera 3959 m² za cenu 475 080 Sk, je podhodnotený. Predajná cena  pozemku 120 Sk/ m² je podstatne nižšia, ako sú trhové ceny pozemkov v obci Štrba. Tieto sa, podľa obecného úradu  obce Štrba,  pohybujú v rozpätí 300-500 Sk/m². Komunikácia, ktorá vedie k pozemku, nie je vlastnícky vyriešená. S prevodom vlastníctva tejto nehnuteľnosti odporúčame vláde SR nesúhlasiť pre nízko stanovenú predajnú cenu. 

d)	 rekreačné zariadenie Izra v katastri obce Slanská Huta. Predáva sa 10 chatiek, dve murované budovy a objekt reštaurácie bez pozemkov. Zastavaná plocha je 884 m². Vzhľadom na rekreačnú oblasť, predajná cena  650 000 Sk za všetky objekty nie je bližšie vysvetlená,   považujeme ju za neprimerane nízku.  

e)	predaj dvoch chát Kamila a Dolina v Starom Smokovci. Ich predajná cena bola stanovená neprimerane nízko vzhľadom na výnosovosť podobných zariadení v tejto chránenej lokalite. Podľa navrhovanej predajnej ceny 1 mil Sk  za 141,37m² úžitkovej plochy obidvoch chát sa m² takejto plochy predáva za 7073 Sk/m², čo nepredstavuje viac, ako výnos dvoch turistických sezón vo V.Tatrách,

f)	predaj domu a pozemku v Leviciach. Podľa nariadenia mesta Levíc o predajných cenách pozemkov v danej lokalite sa predaj uskutočňuje za cenu 2040 Sk/m², cena pozemku dosahuje 493,5 tis. Sk a preto súhrnná predajná cena spolu s obytným jednopodlažným objektom je nízka,

g)	predaj 7783 m² pozemku, skladu a chaty v Lučatíne. Sklad je výrobná hala s plochou 551 m², chata je obytný objekt s plochou 325 m². Predajná cena je 2,5 mil. Sk + neuplatnené zhodnotenie vo výške 300 000 Sk. Časť objektov, ktoré vznikli prístavbou, už vlastní navrhovaný nadobúdateľ. Cenu pozemku a odhad ceny výrobnej haly však považujeme za nízko stanovené. 

III.

	Vzhľadom na spoločne sa vyskytujúci znak určenia nízkych predajných cien ponúkaných nehnuteľností treba, aby vláde SR pred rozhodnutím o predaji majetku štátu predkladateľ objasnil príčiny nízko stanovených predajných cien, prečo po pripomienkach  PEM k predajným cenám nehnuteľností tieto opäť neprehodnotil a nepredložil nový návrh cien.  Bez nespochybniteľného odôvodnenia jednotlivých cien odporúčame vláde SR neschváliť predaj majetku štátu určeným osobám s výnimkou predaja uvedeného v bode A.2., ktorý odporúčame schváliť. 

Bratislava 9. októbra 2001